Secretarul de stat (ministrul) pentru Afaceri Externe al Marii Britanii, David Cameron, s-a întâlnit, în Ucraina, cu președintele Volodimir Zelenski, pentru a discuta despre “sprijinul militar multianual” pe care Regatul Unit îl va oferi Ucrainei.
Valoarea acestui ajutor militar va fi de trei miliarde de lire sterline pe an, a precizat un comunicat de presă difuzat de guvernul de la Londra.
Vizita la Kiev a ministrului britanic s-a produs la data de 2 mai 2024, imediat după ce premierul Rishi Sunak a anunțat noul sprijin militar pentru Ucraina. În același context, premierul Sunak a anunțat că Regatul Unit își majorează cheltuielile pentru apărare până la nivelul de 2,5 la sută din PIB.
În Ucraina, ministrul David Cameron a precizat că “donația de echipament militar” din Marea Britanie va include bombe ghidate cu înaltă precizie precum și rachete și echipamente de apărare antiaeriană pentru 100 de echipe mobile. Aceste mijloace militare vor permite Ucrainei să doboare dronele și rachetele lansate de Rusia.
“Furnizarea acestui pachet, împreună cu decizia crucială a Statelor Unite de a oferi asistență, este de mare importanță pentru noi în acest moment – cheie”, a transmis, la rândul său, președintele Zelenski. Liderul de la Kiev i-a prezentat ministrului britanic “situația din prima linie” și a subliniat importanța livrării cât mai curând posibil a armelor prevăzute în pachetul de sprijin. În primul rând, Ucraina are nevoie de vehicule blindate, de muniție și de rachete de diferite tipuri, a precizat președintele Zelenski.
Președinția Ucrainei a transmis că, în discuția cu delegația britanică, o atenție deosebită a fost acordată pregătirilor pentru câteva evenimente internaționale care vor avea loc în curând. Aceste evenimente sunt Summit-ul G7 din Italia, Summit-ul inaugural pentru pace din Elveția, Summit-ul NATO de la Washington, precum și cel de-al patrulea Summit al Comunității Politice Europene, care va fi găzduit de Regatul Unit.
Citește și: